CELEX: 62008TN0568
Language: da
Date: 2008-12-17 00:00:00
Title: Sag T-568/08: Sag anlagt den 17. december 2008 — M6 mod Kommissionen

7.3.2009   
            
            
               DA
            
            
               Den Europæiske Unions Tidende
            
            
               C 55/40
            
         Sag anlagt den 17. december 2008 — M6 mod Kommissionen
   (Sag T-568/08)
   (2009/C 55/71)
   Processprog: fransk
   Parter
   
      Sagsøger: Métropole Télévision SA (M6) (Neuilly-sur-Seine, Frankrig) (ved avocats O. Freget og N. Chahid-Nouraï)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 16. juli 2008 i sag N 279/2008-Frankrig (Kapitalbevilling til France Télévisions) annulleres.
            
         
               —
            
            
               Kommissionen pålægges at indlede den formelle procedure for undersøgelse af støtte som omhandlet i artikel 88, stk. 2, første afsnit, EF.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren har nedlagt påstand om annullation af Kommissionens beslutning K(2008) 3506 endelig udg. af 16. juli 2008, hvorved Kommissionen fastslog, at en støtte i form af en kapitalbevilling på 150 mio. EUR til France Télévisions er forenelig med fællesmarkedet. Sagsøgeren har i denne sammenhæng nedlagt påstand om, at den formelle undersøgelsesprocedure som omhandlet i artikel 88, stk. 2, EF, indledes.
   Til støtte for søgsmålet har sagsøgeren gjort tre anbringender gældende vedrørende lovligheden af den anfægtede beslutning:
   
               —
            
            
               Tilsidesættelsen af sagsøgerens processuelle rettigheder i det omfang, den bedømmelse, som Kommissionen har lagt til grund, og nærmere bestemt den bedømmelse, som vedrører den direkte årsagsforbindelse mellem meddelelsen fra Den Franske Republiks præsident af 8. januar 2008 vedrørende afskaffelsen af reklamer på de kanaler, der indehaves af koncernen France Télévisions og disses indkomsttab, er udtryk for vanskeligheder som kan begrunde indledning af den formelle undersøgelsesprocedure i henhold til artikel 88, stk. 2, EF, således at konkurrenterne til koncernen France Télévisions får mulighed for at gøre deres standpunkter gældende.
            
         
               —
            
            
               Mangelfulde oplysninger fra Kommissionen vedrørende årsagen til nedgangen i reklameindtægter og anvendelsen af den kapitalbevilling, der blev tildelt France Télévisions, for så vidt som Kommissionen ikke sikrede den neutralitet, upartiskhed og grundighed, der kræves i forbindelse med indholdet og troværdigheden af de oplysninger, den modtog, vedrørende de faktiske årsager til de tab i forbindelse med reklamer, France Télévisions led, og vedrørende den endelige anvendelse af de beløb, Den Franske Republik tildelte France Télévisions.
            
         
               —
            
            
               Manglende begrundelse for så vidt som Kommissionen i) ikke tilstrækkeligt har begrundet den betydning, den anfægtede beslutning tillagde virkningen af meddelelsen fra præsidenten af 8. januar 2008 om afskaffelsen af reklamer på offentlige kanaler, ii) ikke har taget hensyn til den påvirkning af reklameområdet, som følger af »omlægningen« af France Télévisions aktiviteter til offentlige tjenesteydelser, og iii) ikke har henset til de private erhvervsdrivendes reaktioner, herunder sagsøgeren.